
ROZSUDOK V MENE SLOVENSKEJ REPUBLIKY Okresný súd Prievidza sudcom Mgr. Michalom Chochulom v spore žalobcu: Slovenská televízia a rozhlas, IČO: 56398255, so sídlom Mlynská dolina, Bratislava, proti žalovanému: A. B., nar. XX.XX.XXXX, trvale bytom č. XXX, XXX XX C. D. E., občan SR, o zaplatenie 100,52 EUR s príslušenstvom, takto rozhodol: I. Žalovaný je povinný zaplatiť žalobcovi sumu 100,52 EUR a náhradu nákladov spojených s uplatnením pohľadávky vo výške 2,40 EUR, všetko v lehote do troch dní od právoplatnosti tohto rozsudku. II. Žalobca má voči žalovanému nárok na náhradu trov konania v rozsahu 100%. odôvodnenie: 1. Žalobca sa žalobou podanou na tunajšom súde dňa 28.04.2025 domáha voči žalovanému zaplatenia sumy 100,52 EUR, úhrady poštových sadzieb spojených s vymáhaním vo výške 2,40 EUR a náhrady trov konania. 2. V žalobe uviedol, že žalobca je aktívne legitimovaný na podanie žaloby podľa § 4 ods. 1 a § 10 ods. 5 zákona č. 340/2012 Z.z. o úhrade za služby verejnosti poskytované Rozhlasom a televíziou Slovenska. Žalovaný je zo zákona platiteľom úhrady za služby verejnosti podľa § 3 písm. a) zákona č. 340/2012 Z.z. vo výške 4,64 EUR podľa § 6 ods. 1 tohto zákona s periodicitou platenia úhrad mesačne v zmysle § 7 tohto zákona. Žalobca kontrolou úhrad zistil, že žalovaný nezaplatil úhradu za obdobie od 01.01.2022 do 30.06.2023. Žalobca vyzval žalovaného písomnou výzvou zo dňa 13.09.2023 na zaplatenie omeškanej úhrady a na zaplatenie poštových sadzieb súvisiacich s odoslaním výzvy. Keďže žalovaný nezaplatil úhradu a poštové sadzby v lehote do 30 dní od doručenia tejto výzvy, je povinný v zmysle § 10 ods. 3 zákona zaplatiť aj pokutu vo výške 17,00 EUR. Pohľadávku žalobcu tvorí suma 18 neuhradených mesačných predpisov po 4,64 EUR (83,52 EUR), pokuta vo výške 17,- EUR a poštové vo výške 2,40 EUR. V žalobe označil a predložil tieto dôkazy: výzva na zaplatenie nedoplatku zo dňa 13.09.2023, prehľad predpisov a platieb z databázy žalobcu, vrátená zásielka s výzvou a potvrdenie Slovenskej pošty, a.s. 3. Súd vo veci vydal dňa 12.05.2025 platobný rozkaz, ktorý dňa 03.11.2025 zrušil, pretože sa ho nepodarilo doručiť žalovanému do vlastných rúk. Súd následne postupom podľa § 116 Civilného sporového poriadku doručil žalobu žalovanému. Zároveň žalovaného vyzval, aby sa k podanej žalobe vyjadril a poučil ho o jeho procesných právach a povinnostiach. Žalovaný sa v súdom určenej lehote k žalobe nevyjadril, žiadne prostriedky procesnej obrany nepoužil. 4. Súd vec prejednal v zmysle § 177 ods. 2 písm. a/ Civilného sporového poriadku bez nariadenia pojednávania. 5. Súd vo veci vykonal dokazovanie listinami - výzvou na zaplatenie nedoplatku zo dňa 13.09.2023; prehľadom predpisov a platieb z databázy žalobcu; vrátenou zásielkou; potvrdením Slovenskej pošty, a.s. Z vykonaných dôkazov a zo skutkových tvrdení žalobcu nepopretých protistranou súd zistil tento skutkový stav:
6. Žalovaný bol podľa nesporných tvrdení žalobcu v rozhodnom období od 01.01.2022 do 30.06.2023, čo predstavuje obdobie 18 mesiacov, evidovaný ako odberateľ elektriny (§ 3 písm. a/ zákona č. 340/2012 Z.z.) na odbernom mieste F. E. XXX, C. D. E.. 7. Z prehľadu predpisov a platieb z databázy žalobcu vyplýva, že v tomto období žalovaný vykonal len dve úhrady, a to 14.03.2022 v sume 4,64 EUR a 07.02.2023 v sume 130,96 EUR, ktoré žalobca v celosti použil na úhradu staršieho dlhu žalovaného na úhradách za služby verejnosti, pochádzajúceho z obdobia predchádzajúceho žalovanému obdobiu. 8. Z výzvy na zaplatenie nedoplatku zo dňa 13.09.2023 vyplýva, že právny predchodca žalobcu vyzval žalovaného na zaplatenie nedoplatku úhrady za služby verejnosti poskytované Rozhlasom a televíziou Slovenska a na zaplatenie poštových sadzieb súvisiacich s odoslaním tejto výzvy. 9. Z vrátenej poštovej zásielky vyplýva, že vyššie uvedenú výzvu právny predchodca žalobcu zaslal žalovanému na adresu trvalého pobytu. Zásielka bola dňa 21.09.2023 uložená na pošte a po uplynutí úložnej lehoty vrátená odosielateľovi. 10. Z potvrdenie Slovenskej pošty, a.s. vyplýva tarifná cena vyššie uvedenej zásielky vo výške 2,40 EUR. 11. Podľa § 3 písm. a) zákona č. 340/2012 Z.z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov platiteľ úhrady (ďalej len „platiteľ“) v znení účinnom od 01.01.2021 je fyzická osoba, ktorá je evidovaná dodávateľom elektriny v evidencii odberateľov elektriny v domácnosti ako odberateľ elektriny v domácnosti v odbernom mieste, pre spotrebu v byte alebo v rodinnom dome. 12. Podľa § 6 ods. 1 zákona č. 340/2012 Z.z. v znení účinnom od 01.01.2021 platiteľ podľa § 3 písm. a) platí úhradu 4,64 eura za každý aj začatý kalendárny mesiac. Platiteľ podľa § 3 písm. a), ktorý je evidovaný dodávateľom elektriny v evidencii odberateľov elektriny v domácnosti vo viacerých odberných miestach, platí úhradu len za jedno odberné miesto, ak vznik tejto skutočnosti oznámi a preukáže vyberateľovi úhrady podľa § 9 ods. 6 písm. c). 13. Podľa § 6 ods. 1, 2 zákona č. 340/2012 Z.z. v znení účinnom od 01.07.2021 (1) Platiteľ podľa § 3 písm. a) platí úhradu 4,64 eura za každý aj začatý kalendárny mesiac. (2) Platiteľ podľa § 3 písm. a), ktorý je evidovaný dodávateľom elektriny v evidencii odberateľov elektriny v domácnosti vo viacerých odberných miestach, platí úhradu za príslušné obdobie, za ktoré sa úhrada platí, bez ohľadu na počet jeho odberných miest len raz. 14. Podľa § 7 ods. 1 zákona č. 340/2012 Z.z v znení účinnom od 01.01.2021 povinnosť platiť úhradu vzniká od prvého dňa kalendárneho mesiaca nasledujúceho po kalendárnom mesiaci, v ktorom sa osoba stala platiteľom, a zaniká posledný deň kalendárneho mesiaca, v ktorom osoba prestala byť platiteľom. 15. Podľa § 7 ods. 2 zákona č. 340/2012 Z.z. v znení účinnom od 01.01.2021 úhrada sa platí mesačne; úhradu za príslušný kalendárny mesiac je platiteľ povinný zaplatiť do posledného dňa príslušného kalendárneho mesiaca. 16. Podľa § 10 ods. 1 -3 zákona č. 340/2012 Z.z. v znení účinnom od 01.01.2021 (1) Platiteľ, ktorý nezaplatí úhradu podľa § 7, je v omeškaní so zaplatením úhrady. (2) Ak vyberateľ úhrady zistí, že platiteľ je v omeškaní so zaplatením úhrady, je povinný ho písomne vyzvať do 60 dní od zistenia tejto skutočnosti na zaplatenie tejto úhrady a na zaplatenie poštových sadzieb súvisiacich s odoslaním výzvy na zaplatenie úhrady. (3) Ak platiteľ podľa § 3 písm. a) nezaplatí úhradu a poštové sadzby v lehote do 30 dní od doručenia výzvy podľa odseku 2, platiteľ je povinný zaplatiť vyberateľovi úhrady aj pokutu 17 eur. 17. Podľa § 11 ods. 1 -2 zákona č. 340/2012 Z.z. v znení účinnom od 01.07.2021 (1) Výzva vyberateľa úhrady podľa tohto zákona sa platiteľovi doručuje na adresu na doručovanie písomností uvedenú v písomnom oznámení podľa § 9 ods. 8 alebo ods. 10. Ak tejto adresy niet, výzva sa doručuje na adresu trvalého pobytu, sídla alebo miesta podnikania platiteľa. (2) Ak nebol platiteľ zastihnutý na adrese podľa odseku 1, uloží sa výzva na pošte a platiteľ sa vhodným spôsobom upovedomí o jej uložení na pošte. Výzva sa považuje za doručenú prevzatím výzvy platiteľom, vrátením výzvy vyberateľovi úhrady po uplynutí odbernej lehoty, vrátením výzvy vyberateľovi úhrady ako nedoručiteľnej alebo bezdôvodným odmietnutím prevzatia výzvy platiteľom. 18. Podľa § 4 ods. 1 zákona č. 340/2012 Z.z. v znení účinnom od 01.07.2021 vyberateľom úhrady a príjemcom úhrady je Rozhlas a televízia Slovenska. 19. Podľa § 10 ods. 5 zákona č. 340/2012 Z.z. nárok na zaplatenie úhrady, s ktorou je platiteľ v omeškaní, pokuty podľa odsekov 3 a 4 a poštových sadzieb je povinný vyberateľ úhrady uplatniť na súde. 20. Podľa § 30 ods. 1 Zákona č. 157/2004 Z.z. o Slovenskej televízii a rozhlase a o zmene niektorých zákonov v znení účinnom od 01.07.2024, Rozhlas a televízia Slovenska zriadená podľa doterajších predpisov sa ku dňu účinnosti tohto zákona zrušuje. Slovenská televízia a rozhlas sa ku dňu účinnosti tohto zákona stáva právnym nástupcom Rozhlasu a televízie Slovenska a preberá všetky jeho práva a povinnosti ku dňu účinnosti tohto zákona.
21. Podľa § 232 ods. 2, ods. 3 Civilného sporového poriadku, ak súd uložil v rozsudku povinnosť plniť, rozsudok je vykonateľný márnym uplynutím lehoty na plnenie, ak nie je ustanovené inak. Lehota na plnenie je tri dni a plynie od právoplatnosti rozsudku. Súd môže v odôvodnených prípadoch určiť dlhšiu lehotu. 22. Po zhodnotení výsledkov dokazovania súd dospel k záveru, že žaloba žalobcu je dôvodná. Žalobca je podľa § 30 ods. 1 Zákona č. 157/2004 Z.z. právnym nástupcom pôvodného vyberateľa a príjemcu úhrady za služby verejnosti poskytované Rozhlasom a televíziou Slovenska, pokuty a poštových sadzieb. Je preto aktívne vecne legitimovaný ku všetkým žalobou uplatneným nárokom. 23. Žalovaný bol v období od 01.01.2022 do 30.06.2023, čo predstavuje obdobie 18 mesiacov, evidovaný ako odberateľ elektriny, preto mu podľa § 3 písm. a) v spojení s § 6 ods. 1 zákona č. 340/2012 Z.z. vznikla povinnosť zaplatiť úhrady za služby verejnosti poskytované Rozhlasom a televíziou Slovenska vo výške 18x4,64 EUR, t.j. spolu 83,52 EUR. Právny predchodca žalobcu vyzval žalovaného na zaplatenie uvedených úhrad, čo žalovaný do dnešného dňa neurobil. Nakoľko od doručenia uvedenej výzvy spôsobom podľa 11 ods. 1,2 zákona č. 340/2012 Z.z. nepochybne uplynulo viac ako 30 dní, žalovaný je podľa § 10 ods. 3 zákona č. 340/2012 Z.z. povinný zaplatiť aj zmluvnú pokutu vo výške 17,00 EUR. Žalovaný je tiež povinný zaplatiť žalobcovi náhradu nákladov spojených s uplatnením pohľadávky, ktoré vznikli právnemu predchodcovi žalobcu vo výške 2,40 EUR titulom poštovného, vynaloženého na zaslanie vyššie uvedenej výzvy. 24. Z uvedených dôvodov súd v I. výroku uložil žalovanému povinnosť zaplatiť žalobcovi sumu 100,52 EUR (18x4,64 EUR + 17,00 EUR) a náhradu nákladov spojených s uplatnením pohľadávky vo výške 2,40 EUR všetko v lehote do troch dní od právoplatnosti tohto rozsudku. 25. O splatnosti prisúdenej sumy súd rozhodol podľa § 232 ods. 3 Civilného sporového poriadku. Na určenie dlhšej ako zákonnej lehoty na plnenie súd dôvod nezistil, ani žiadna zo strán sporu o určenie dlhšej lehoty na plnenie nežiadala. 26. Podľa § 262 ods. 1,2 Civilného sporového poriadku (1) O nároku na náhradu trov konania rozhodne aj bez návrhu súd v rozhodnutí, ktorým sa konanie končí. (2) O výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 27. Podľa § 255 Civilného sporového poriadku (1) Súd prizná strane náhradu trov konania podľa pomeru jej úspechu vo veci.(2) Ak mala strana vo veci úspech len čiastočný, súd náhradu trov konania pomerne rozdelí, prípadne vysloví, že žiadna zo strán nemá na náhradu trov konania právo. 28. Žalobca bol v konaní v plnom rozsahu úspešný, preto mu súd v II. výroku proti procesne neúspešnému žalovanému podľa § 255 ods. 1 v spojení s § 262 ods. 1 Civilného sporového poriadku priznal nárok na náhradu trov konania v rozsahu 100%. Poučenie: Proti tomuto rozhodnutiu možno v lehote 15 dní odo dňa jeho doručenia podať písomne odvolanie na súde, proti rozhodnutiu ktorého smeruje. V odvolaní sa má popri všeobecných náležitostiach podania uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Ak zákon na podanie nevyžaduje osobitné náležitosti, v podaní sa uvedie, a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. Ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Ak povinný dobrovoľne nesplní, čo mu ukladá vykonateľné rozhodnutie, môže oprávnený podať návrh na vykonanie exekúcie podľa osobitného zákona.

